## La Generalitat obri el període d’informació pública del nou Pla estratègic per a la inclusió, respecte i visibilització del poble gitano

*** El document, elaborat amb la col·laboració de nombroses entitats, està disponible en el portal de participació ciutadana
* S’estructura entorn de tres eixos fonamentals: inclusió social, igualtat d’oportunitats i participació activa**

La Vicepresidència Primera i Conselleria de Servicis Socials, Igualtat i Vivenda ha obert el període d’informació pública del Pla estratègic per a la inclusió, respecte i visibilització del poble gitano en la Comunitat Valenciana en el període 2025-2030.

L’anunci ha sigut publicat en el *Diari Oficial de la Generalitat Valenciana* ([DOGV](https://dogv.gva.es/datos/2025/05/15/pdf/2025_16237_va.pdf)). El document estarà així disponible per a consulta i aportació de propostes a través del portal de participació ciutadana, fomentant un procés obert i transparent.

Este pla respon a un compromís del president de la Generalitat. Actualment es troba en fase d’elaboració i consens amb la participació d’entitats del Consell Valencià del Poble Gitano, amb diverses direccions generals de la Generalitat, i té com a objectiu avançar en la igualtat d’oportunitats en la Comunitat Valenciana.

Referent a això, la secretària autonòmica d’Igualtat i Diversitat, Asunción Quinzá, ha destacat que “este pla reflectix el ferm compromís del Consell amb la inclusió social i la lluita contra la discriminació; volem garantir que el poble gitano tinga les mateixes oportunitats que la resta de la ciutadania. És fonamental reconéixer la seua contribució i eliminar les barreres que encara persistixen en molts àmbits de la societat”.

A més, Asunción Quinzá ha afirmat que “l’elaboració d’este pla suposa un exercici de participació activa, escolta i consens. Estem treballant intensament amb nombroses entitats del Consell Valencià del Poble Gitano per a garantir que les necessitats i demandes del col·lectiu es reflectisquen en el document, per a fomentar així la participació i el reconeixement cultural”.

Així mateix, Quinzá ha subratllat la importància del pla, atés que “este document no solament és una ferramenta institucional, sinó una guia per a transformar realitats. El nostre objectiu consistix a avançar cap a una societat més inclusiva en la qual el poble gitano tinga el reconeixement i el respecte que mereix”.

**Tres eixos fonamentals**

El nou pla estratègic s’estructura al voltant de tres eixos fonamentals: inclusió social, igualtat d’oportunitats i participació activa del poble gitano. Cada eix es desplega en línies estratègiques concretes que aborden qüestions essencials per al col·lectiu, com l’educació, l’ocupació, la vivenda, la salut i la lluita contra la bretxa digital.

A més, el pla preveu la promoció de la igualtat de gènere, l’empoderament de les dones gitanes i el reconeixement de la cultura gitana en l’àmbit institucional.

Entre els objectius específics es troba l’increment de l’escolarització en edats primerenques, la reducció de la segregació escolar, l’augment de l’ocupabilitat de la joventut gitana i l’erradicació del barraquisme. Així mateix, el pla busca millorar l’accés als servicis bàsics i residencials, així com promoure polítiques que reduïsquen la discriminació en l’àmbit laboral i sanitari.

El document seguix les directrius del Marc estratègic europeu 2020-2030 i de l’Estratègia nacional per a la igualtat, inclusió i participació del poble gitano 2021-2030. El seu enfocament està alineat amb el Pla d’acció antiracisme de la Unió Europea (2020-2025) i els objectius de l’Agenda 2030.

Fecha: 15/05/2025